和張仲時次歐陽文公覽李白集之韵
作者：黄裳
朝代：宋

paragraphs: 紫微所拱皆仙官，開元無事長庚閒。
偶緣一念來人間，詩才到白誠無難。
英華峻發根自天，春空藹藹飛翔烟。
雲濤雪浪滄溟喧，四面滔滔朝白川。
重與論文不須細，且貴胸襟寫來易。
易中自有驚人詞，繩墨空高何足貴。
苦談杜甫峻談李，文人相輕古如此。
始惟通道繼而醉，萬事紛紛寧復記。
三人分散難爲攀，夢魂應覺星躔寒。
乃與月影同交歡，豈有俗態趨人寰。
若在真府如同家，瓊丹我已修河車。
仙源將果蟠桃花，安知不共遊烟霞。
便看琪園越三島，休羨垂楊與芳草。